SA man in Jordanië doodgeskiet | Maroela Media
'n Suid-Afrikaner is een van die drie mense wat doodgeskiet is by 'n polisieopleidingsentrum in Jordanië. Die drie mense is glo deur 'n veiligheidsbeampte doodgeskiet.
Suid-Afrika se departement van internasionale betrekkinge probeer intussen vasstel wat tot die skietery gelei het. Nelson Kgwete, woordvoerder van die departement, het gesê die Suid-Afrikaanse ambassade in Amman probeer tans inligting oor die voorval kry.
Volgens berigte was die skieter 'n Jordaniese veiligheidbeampte met die rang van kaptein. Dit is nie duidelik of hy deel van die polisie of weermag was nie. Die skieter is in ander berigte as 'n mede-instrukteur geïdentifiseer.
Volgens berigte was die ander twee mense wat doodgeskiet is Amerikaanse instrukteurs. Die skieter is ook tydens die voorval doodgeskiet. Hy het glo ook nog twee Amerikaanse instrukteurs en vier Jordaniërs gewond.